DS «Nordnorge» (1883)

Denne artikkelen omhandler skipet fra 1883. For andre skip med samme navn, se Nordnorge.

DS «Nordnorge» var et lokalruteskip som ble overlevert det svenske rederiet Linköpings Nya Rederi, Linköping, som DS «Visingö» i 1883. Skipet var byggnummer 336 ved Motala mekaniske verkstad i Sverige. Skipet gikk i lokalruter på den svenske østskysten frem til august 1942, da skipet ble kjøpt av Ofotens Dampskibsselskab (ODS) i Narvik. Hun ble omdøpt DS «Nordnorge» og forlenget og ombygd. 24. mars 1944 var skipet underveis til Narvik for å settes inn i hurtigruten, da hun ble senket ved Stad. 11 mennesker omkom.

Historie 
Skipet ble overlevert rederiet Linköpings Nya Rederi som DS «Visingö» i 1883, og ble satt inn i rutetrafikk mellom Linköping og Stockholm. I 1934 ble skipet solgt til rederiet Rederi AB Linköping – Nyköbing, og ble ombygd og omdøpt til DS «Nyköping». I 1938 gikk rederiet konkurs, og DS «Nyköping» ble solgt til rederiet Mariehamn Trafik AB som omdøpte henne DS «Mariehamn». I august 1942 kjøpte Ofotens Dampskibsselskab skipet for å bøte på tonnasjemangelen krigen hadde forårsaket. Hun ble omdøpt DS «Nordnorge», og sendt til Sarpsborg mekaniske verksted for ombygging og forlenging. Arbeidet ble forsinket på grunn av materialmangel, og først 17. mars 1944 var skipet ferdig ombygd. Skipet skulle settes inn i hurtigruten fra Narvik som en nødløsning etter DS «Bodø»s (tidligere DS «Erling Jarl») forlis i februar 1943. DS «Nordnorge» seilte nordover med et mannskap på 13 og en last med 100 tonn bygningsplanker og 50 fat margarinolje som skulle til Tromsø. Utenfor Stad, cirka klokken 09:00 24. mars 1944 ble DS «Nordnorge» truffet i akterskipet av flere torpedoer avfyrt av den britiske ubåten HMS «Satyr». Skipet sank i løpet av ett minutt, og 11 mennesker omkom. Den lokale fiskeren Jakob Strand fra Stadtvågen var like i nærheten med skøyten sin, og fikk plukket opp to lettmatroser som hadde overlevd angrepet.

Skipet 
DS «Nordnorge»s tonnasje var ved levering 215 bruttoregistertonn, 142 nettoregistertonn, og lasteevnen var 125 dødvekttonn. Etter ombyggingen i 1944 var tonnasjen 339 bruttoregistertonn og 210 nettoregistertonn. Lengden var økt med 5,4 meter til 35,2 meter, og hun fikk også nytt overbygg og ny lugarinnredning. Hovedmaskinen var en kullfyrt tosylindret compound dampmaskin. Oppgitt ytelse var 250 ihk (indikerte hestekrefter), noe som ga en toppfart på 9 knop. Det forelå planer om å erstatte dampmaskinen med en dieselmotor, men materialknappheten under krigen umuliggjorde dette.

Se også 
Liste over hurtigruteskip

Litteratur 
Dag Bakka jr. – Hurtigruten: Sjøveien mot nord. Seagull Publishing 2003 ISBN 82-91258-17-1
Mike Bent – Coastal Express: The Ferry to the Top of the World (side 128) (engelsk). Conway Maritime Press Limited 1987. ISBN 0 85177 446 6

Eksterne lenker 
 Hurtigrutene.info – Omfattende uoffisiell side om hurtigrutene Besøkt 17. november 2008
 Tyskspråklig side om hurtigrutene Besøkt 17. november 2008
 Mike Bents hurtigruteside – DS Nordnorge (engelsk) Besøkt 17. november 2008

Hurtigruteskip
Norske dampskip
ODS-skip
Hjemmeflåten
Krigsforlis
Skip fra 1883
Skip bygget i Sverige
Artikler i sjøfart-prosjektet